ጠቅላይ ሚኒስትሩ ወደ ጎረቤት አገሮች የተሰደዱ ኢትዮጵያውንን ለመቀበል መንግሥት ዝግጁ ነው አሉ
‹‹ወገኖችን ለማቋቋም ፈጣንና የተደራጀ አቅጣጫ ተቀምጧል›› የሰላም ሚኒስቴርባለፉት ሁለት ሳምንታት ውስጥ በፌዴራል መንግሥትና የትግራይ ክልል መንግሥት መካከል በተቀሰቀሰው ጦርነት በርካታ ኢትዮጵያውን ወደ ጎረቤት አገሮች የተሰደዱ ቢሆንም፣ ወደ አገራቸው ከተመለሱ ለመቀበል መንግሥት ዝግጁ መሆኑን ጠቅላይ ሚኒስትር ዓብይ አህመድ (ዶ/ር) አስታወቁ፡፡ጠቅላይ ሚኒስትሩ በትዊተር ገጻቸው እንዳስታወቁት፣ ኢትዮጵያውያኑን ለመቀበልና ከወገኖቻቸው ጋር እንዲቀላቀሉ ለማድረግ መንግሥታቸው ዝግጁ ነው፡፡ የሸሹ ንፁኃንና ሰላማዊ ኢትጵያውያንን ንብረትንም ለመጠበቅ፣ በአገር ሠራዊት በኩል ድጋፍ ለመስጠትና ሲመለሱም ቀጣይ ሰላማቸውን ለማስበጠበቅ መንግሥት ዝግጁ መሆኑን ጠቅላይ ሚኒስትር ዓብይ (ዶ/ር) አስረድተዋል፡፡የሰላም ሚኒስትሯ ወ/ሮ ሙፈሪያት ካሚል በበኩላቸው እንደገለጹት፣ ሕገወጡ የሕወሓት ቡድን በፈጠረው ጦርነት ምክንያት አገራቸውን ትተው ወደ ጎረቤት አገሮች የሸሹ ወገኖችን መልሶ ማቋቋም ሥራ ላይ፣ ፈጣንና የተደራጀ እንቅስቃሴ የሚደረግበት አቅጣጫ መቀመጡን አስረድተዋል፡፡ በጥፋት ቡድኑ ላይ እየተደረገ ካለው ሕግ የማስከበር እንቅስቃሴ ጎን ለጎን፣ የተፈናቀሉና ወደ ጎረቤት አገሮች የተሰደዱ ወገኖችን መልሶ የማቋቋም ሥራ ተጠናክሮ እንደሚቀጥል ተናግረዋል፡፡ በፍጥነትም እንደሚተገበር አክለዋል፡፡ 